


            
МОТИВИ ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВА НАРЕДБА № 2 ЗА ОРГАНИЗАЦИЯТА, УПРАВЛЕНИЕТО И БЕЗОПАСНОСТТА НА ДВИЖЕНИЕТО НА ТЕРИТОРИЯТА НА ОБЩИНА КУКЛЕН


І. Причини, които налагат приемането на наредбата.
  Проектът на наредбата има за цел да се създаде необходимата нормативна обезпеченост за безопасността и организацията на движение на територията на община Куклен в съответствие със съвременните стандарти и нормативни изисквания. Предложеният проект на наредбата е съобразен с последните редакции и голямата нормативна динамика на Закона за движение по пътищата, Закона за пътищата и свързаната с тях подзаконовата нормативна база.
  С проекта се предлага да се отмени действащата Наредба № 2 за организацията, безопасността на движението и дисциплината на водачите на превозни средства и пешеходците и извършването на обществен превоз с МПС на територията на община Куклен (приета с Решение № 8, взето с протокол № 5/07.11.2001 г., изм. с Решение № 207, взето с протокол № 27 от 28.11.2008 г., изм. с Решение № 271, взето с протокол № 34/27.03.2009 г.; изм. с Решение № 486, взето с протокол № 44 от 30.08.2017 г.). Действащата наредба не е съобразена с приложимото законодателство в отклонение от общият принцип, регламентиран в чл. 15, ал. 1 от ЗНА, и разпоредбите й в голямата си част са незаконосъобразни.
  Проектът на наредбата е структуиран в пет глави, в които се въвеждат правила, ограничения и забрани, свързани с организацията, паркирането, управлението и безопасността на участниците в движението по пътищата на територията на община Куклен, включая и възрастови ограничения при управление, максимално допустима скорост при управление, забрани при управление на индивидуалните електрически превозни средства, регистрацията на пътните превозни средства с животинска тяга, контролни функции и превенция, свързана с изправността и състоянието на пътната настилка, пътните съоръжения, пътната маркировка, средствата за организация и регулиране.
Основна цел на проекта на наредбата е въвеждане на уредба за безопасност и ефективна организация на движението на територията на община Куклен чрез:
· регламентиране на обхват и съдържание на разпоредбите с актуалната редакция на Закона за движение по пътищата (изм. и доп.,ДВ, бр.64 от 05.08.2025 г.)
· ясни и точни разпоредби за движение и паркиране на превозните средства, управление на индивидуалните електрически превозни средства, както и за осъществяване на контрол.
· синхронизиране със свързаната нормативна уредба.
Въведените в разпоредбите на проекта правила за поведение имат единствена цел да гарантира живота на гражданите на територията на община Куклен и да се намалят транспортните произшествия, които настъпват по пътната мрежа на община Куклен. В проекта са систематизирани правилата по глави и раздели, касаещи организирането на движението, организирането и регулирането на движението по улиците, движението на велосипедисти, движението на индивидуални електрически превозни средства, паркирането, обществения превоз на пътници, контрола и административнонаказателна отговорност.
  По проекта е извършена частична предварителна оценка на въздействието по чл. 20, ал. 2 от Закона за нормативните актове, и на основание чл. 26, ал. 3 от Закона за нормативните актове проектът е публикуван за обществена консултация на интернет страницата на община Куклен и на Портала за обществени консултации, като на заинтересованите лица, органи и неправителствени организации е предоставен срок от 30 дни за писмени становища, възражения и предложения.

II. Цел на наредбата.
  Предложеният проект има за цел да се създаде нормативна база в унисон със законовата правна рамка, която да има насоченост към опазване на живота и здравето на участниците в движението по пътищата на територията на община Куклен и опазване на имуществото на юридическите лица, физическите лица и на община Куклен, като действащата наредба не може да покрие нормативните стандарти и е наложително да бъде отменена с нова, съобразена с новите правила и забрани, въведени със Закона за движение по пътищата.

III. Финансови средства, необходими за прилагането на наредбата.
  Очакваните резултати от прилагането на новата наредба са повишаване на сигурността и безопасността на движението на територията на община Куклен. Проектът на наредбата не се очаква да доведе до пряко и/или косвено въздействие върху общинския бюджет. Приемането на предложения проект на наредба не изисква осигуряването на допълнителни финансови или други средства за прилагането му, тъй като всички регламентирани в проекта на наредбата дейности и изисквания ще се извършват в рамките на утвърдения бюджет на общината за съответната бюджетна година, включително и регистрацията на индивидуалните електрически превозни средства.

ІV. Анализ за съответствие с правото на Европейския съюз.
 Предложеният проект не е свързан с транспониране на актове на Европейския съюз, поради което не се налага да бъде изготвена справка за съответствие с европейското право. 

